Só lyk die jongste Covid-19-statistiekeArgieffoto bloot ter illustrasie. (Foto: Unsplash) Minstens 23 678 mense in Suid-Afrika het nou Covid-19 onder lede nadat nóg 1 735 nuwe virusgevalle Saterdag aangemeld is. Die jongste styging verteenwoordig ŉ positiwiteitskoers van 5,8%. Die departement van gesondheid het Saterdag 26 Covid-19-verwante sterftes aangemeld wat in die afgelope 24 tot 48 uur plaasgevind het. Dit bring die algehele sterftesyfer op 99 543 te staan. Die meeste nuwe gevalle is in Gauteng (35%) aangemeld, gevolg deur die Wes-Kaap (24%), KwaZulu-Natal (16%), Noordwes (7%), Vrystaat, Limpopo en Mpumalanga (4% elk), die Oos-Kaap (3%) en Noord-Kaap (2%). Minstens 2 579 pasiënte word nou vir Covid-19 in die hospitaal behandel nadat nog 27 mense Saterdag opgeneem is. Volgens die Nasionale Instituut vir Oordraagbare Siektes (Nios) se statistieke het altesame 3 683 172 mense in Suid-Afrika al die virus opgedoen, van wie byna 97% reeds herstel het. Daar is altesame al 23 226 664 Covid-19-toetse gedoen, waarvan 29 784 Saterdag gedoen is. Volgens die departement van gesondheid is altesame 26 436 dosisse van die entstof sedert die vorige verslag toegedien, terwyl 32 018 307 dosisse sedert die aanvang van die land se inentingsprogram toegedien is.